ЗУНЗАРИНА ПАЛАТА

(Према поеми Б.Цветковић)

НАРАТОР : Путем села Криводола, лончар тера пуна кола, одабране робе нове: лонце, чанке и ћупове. Биће вашар, па је згода, све грнчару да распрода. Ал' некако на по пута, да л' по срећи ил' несрећи, један лонац, понајвећи, скптрља се, одскакута, док не нађе траву меку у јендеку.

Кад престаде да се креће, око њега већ облеће крупна мува, баш зунзара, и види се да се стара да питања реши многа:

ЗУНЗАРА : ...да л' под лонцем има кога? Да л' је читав?

Па је копка... Да то није каква клопка? Све прегледа па ће рећи:

ЗУНЗАРА : Нисам знала да ћу стећи, на данашњи дан, тако диван стан ! Нећу више да се патим...

И под лонац уђе затим....Није прошло по минута, а долете озго, с пута, млад комарац танка струка, такозвани Зујић Зука, па на лонац лако стаде и питање зуком даде:

КОМАРАЦ : Молим лепо, рад сам знати, ко станује у палати?

Изнутра се чују речи да сав лонац чисто звечи:

ЗУНЗАРА : Ко станује? Једна муха, ја, Зунзара плаворуха! А ви ко сте драги госте?

КОМАРАЦ : Зујић Зука, млад комарац танка струка...

ЗУНЗАРА : Просторије ове моје до воље вам, ево, стоје. Сматрајте их као своје!

И тако су били двоје... Ал' не прође два минута, а из њиве доскакута мишић Мицко Свебигрицко. Све четири диже стопе и на нов се лонац попе. Да му стање буде јасно, он цијуком пита гласно:

МИШИЋ : Молим лепо, рад сам знати, ко станује у палати?

ЗУНЗАРА : Ко станује? Једна муха, ја, Зунзара плаворуха!

КОМАРАЦ : Зујић Зука, млад комарац танка струка. А ви ко сте драги госте?

МИШИЋ : Мишић Мицко Свебигрицко.

КОМАРАЦ : Па извол'те крај нас двоје и сматрајте све к'о своје...

И сад их је било троје... Одмах затим, у два скока, стиже жаба буљоока, па на лонац ухо меће, тихо куца и крекеће:

ЖАБА : Молим лепо, смем ли знати, ко станује у палати?

ЗУНЗАРА : Ко станује? Једна муха, ја, Зунзара плаворуха!

КОМАРАЦ : Зујић Зука, млад комарац танка струка.

МИШИЋ : Мишић Мицко Свебигрицко. А ви ко сте драги госте?

ЖАБА : Ја сам једна слаба жаба, Крекетуша Пунигуша.

МИШИЋ : Па извол'те крај нас троје и сматрајте све к'о своје. Јер и ми смо дошли скоро...

НАРАТОР : И сад их је већ четворо... А чим први сутон паде, ето зеке са ливаде, па опрезно лонцу ступа

и шапицом тихо лупа:

ЗЕКА : Молим лепо, смем ли знати, ко станује у палати?

ЗУНЗАРА : Ко станује? Једна муха, ја, Зунзара плаворуха!

КОМАРАЦ : Зујић Зука, млад комарац танка струка.

МИШИЋ : Мишић Мицко Свебигрицко.

ЖАБА : Слаба жаба, Крекетуша Пунигуша. А ви ко сте драги госте?

ЗЕКА : Ја? Зечињак Купушњак...

ЖАБА : Добро дошли нашем јату! Па извол'те у палату. Сматрајте је као своју...

НАРАТОР : Петоро их већ на броју.... Тако редом сви се брину за палату зунзарину. Чак и медвед, поднадуо, у шуми је за њу чуо, па се тромо на пут диже, у по ноћи лонцу стиже, па замумла страшно, јако, да је лонац све одскак'о:

МЕДА : Молим лепо, рад сам знати, ко станује у палати?

ЗУНЗАРА : Ко станује? Једна муха, ја, Зунзара плаворуха!

КОМАРАЦ : Зујић Зука, млад комарац танка струка.

МИШИЋ : Мишић Мицко Свебигрицко.

ЖАБА : Слаба жаба, Крекетуша Пунигуша.

ЗЕКА : Ја, Зечињак Купушњак. А ви ко сте драги госте?

МЕДА : Ја сам меда Медењак, а из шуме идем чак. Уморих се, нисам лак. Ишао сам све назор,

морам сести на ваш двор.

НАРАТОР : Уплаши се друштво цело, јер медино тешко тело, згњечило би њих зацело. Па су зато, к'о на крили, излетели за час тили... И веома мудри били.

Јер када је меда сео, срушио се дворац цео.